13 കാരിയുടെ ആത്മഹത്യ സമൂഹമാദ്ധ്യമത്തില് അശ്ലീല ചുവയോടെ സംസാരിച്ച അദ്ധ്യാപകനെതിരെ പോക്സോ കേസ് കാസര്കോട് : പ്രായപൂര്ത്തിയാകാത്ത പെണ്കുട്ടിയുടെ മരണവുമായി ബന്ധപ്പെട്ട് അദ്ധ്യാപകനെതിരെ കേസ് എടുത്ത് പോലീസ്. ഹൈസ്കൂള് അദ്ധ്യപകന് ഉസ്മാനെതിരെയാണ് കേസ് എടുത്തത്. മരിച്ച വിദ്യാര്ത്ഥിനിയുമായി ഇയാള് അശ്ലീല ചുവയോടെ സംസാരിച്ചതായി പോലീസ് കണ്ടെത്തിയിരുന്നു. ഇതേ തുടര്ന്നാണ് നടപടി. 13 കാരിയായ വിദ്യാര്ത്ഥിനിയാണ് ആത്മഹത്യ ചെയ്തത്. കുട്ടിയുടെ സമൂഹമാദ്ധ്യമ ഇടപെടലുമായി ബന്ധപ്പെട്ട് നടത്തിയ അന്വേഷണത്തിലാണ് അശ്ലീല സംഭാഷണവുമായി ബന്ധപ്പെട്ട വിവരങ്ങള് ലഭിച്ചത്. പെണ്കുട്ടിയും ഉസ്മാനും തമ്മില് പ്രണയത്തിലാണെന്ന് തോന്നിപ്പിക്കുന്ന വിധത്തിലുള്ള സന്ദേശങ്ങളും പോലീസിന് ലഭിച്ചിട്ടുണ്ട്. പോക്സോ നിയമം ചുമത്തിയാണ് കേസ് എടുത്തത്. ഇതിന് പുറമേ സിആര്പിസി നിയമത്തിലെ വകുപ്പുകളും ചുമത്തിയിട്ടുണ്ട്. കേസുമായി ബന്ധപ്പെട്ട അന്വേഷണ റിപ്പോര്ട്ട് പോലീസ് കോടതിയില് സമര്പ്പിച്ചു. അദ്ധ്യാപകനെന്ന നിലയില് വിദ്യാര്ത്ഥിനിയെ സംരക്ഷിക്കേണ്ട ഉസ്മാന് ചൂഷകനാകുകയാണ് ചെയ്തതെന്നും ഇത് കുട്ടിയ്ക്ക് മാനസികാഘാതമുണ്ടാക്കിയെന്നും റിപ്പോര്ട്ടില് പറയുന്നു. അതേസമയം സംഭവ ശേഷം ഉസ്മാന് ഒളിവിലാണ്.